Yangi yordam paketiga to‘rtta HIMARS yalpi o‘t ochish reaktiv tizimlari hamda ming dona 155 millimetrli artilleriya o‘qlari kiradi. Foto: AP AQSh Ukrainaga 400 mln dollar miqdoridagi yangi yordam paketini ajratadi. Bu haqda Pentagon vakili ma’lum qildi. Uning so‘zlariga ko‘ra, yangi yordam paketiga to‘rtta HIMARS yalpi o‘t ochish reaktiv tizimlari hamda ming dona 155 millimetrli artilleriya o‘qlari kiradi. «Bugungi paket doirasida uzoq masofadagi nishonni aniqlik bilan uradigan qurollarga e’tibor qaratiladi. Gap HIMARS yalpi o‘t ochish reaktiv tizimlari haqida bormoqda»,— dedi u. Uning qo‘shimcha qilishicha, hozirga qadar Ukrainaga 8 dona ana shunday tizim yetkazib berilgan. Bu tizimlar qo‘llaniladigan snaryadga qarab 300 kilometrgacha masofadagi nishonni yo‘q qilishi mumkin. 15 iyun kuni AQSh prezidenti Jo Bayden Ukrainaga 1 mlrd dollarlik harbiy va 225 mln dollarlik gumanitar yordam ajratilishini ma’qullagandi.